Thai Air Asia X เตรียมบินตรงสู่จอร์เจียแบบเหมาลำ ธันวาคมนี้ คนไทยฟรีวีซ่า 365 วัน
หลังจากเมื่อต้นปี สายการบินโลว์คอสต์อย่าง Thai AirAsia X เพิ่งจะประกาศเปิดเส้นทางใหม่บินตรงสู่ประเทศออสเตรเลียเป็นครั้งแรก และหมุดหมายที่ถูกปัก ได้แก่ เมืองบริสเบน ประเทศออสเตรเลีย และในเดือนธันวาคมที่จะถึงนี้ นับเป็นการเปิดเส้นทางใหม่ที่น่าตื่นเต้นที่สุดครั้งหนึ่ง นั่นคือบินตรงสู่เมืองทบิลิซิ ประเทศจอร์เจียเว็บไซต์ Georgia Today ออกมาระบุว่า สายการบิน Thai AirAsia X ได้เข้าพูดคุยกับกลุ่ม TAV Airports กลุ่มผู้บริหารสนามบินใหญ่ๆ ในแถบยุโรปตะวันออก เพื่อตกลงการเปิดเส้นทางใหม่จากกรุงเทพฯ สู่ประเทศจอร์เจีย แบบบินตรงไม่พัก จนได้ข้อสรุปว่า ตั้งแต่วันที่ 23 ธันวาคมนี้เป็นต้นไป สายการบิน Thai AirAsia X จะเปิดให้บริการเส้นทางกรุงเทพฯ (ดอนเมือง) ถึงเมืองทบิลิซิ ประเทศจอร์เจีย โดยจะบินลงที่สนามบินนานาชาติทบิลิซิจำนวน 3 เที่ยวบินต่อสัปดาห์ พร้อมเปิดประสบการณ์ใหม่ให้นักท่องเที่ยวไทยได้ลองไปเที่ยวยุโรปตะวันออกอย่างง่ายดายยิ่งขึ้น โดยในระยะแรกนี้เป็นการตกลงกันเฉพาะการเที่ยวแบบเช่าเหมาลำเท่านั้น ยังไม่มีการบินในเชิงพาณิชย์ ซึ่งต้องติดตามข่าวกันต่อไปตามข่าวระบุว่า Thai AirAsia X จะใช้เครื่องบินแอร์บัส 330 ให้บริการในเส้นทางดังกล่าว เหมือนกับเส้นทางบริสเบน โดยปกติหากคนไทยต้องการจะบินไปเที่ยวจอร์เจียก็จะต้องใช้บริการของสายการบิน Turkish Airlines ที่ต้องบินกว่า 14 ชั่วโมง รวมเปลี่ยนเครื่องที่เมืองอิสตันบูล การมาถึงของเส้นทางนี้จึงเป็นตัวเลือกที่น่าสนใจที่สุดสำหรับนักท่องเที่ยวไทย อีกทั้งจอร์เจียยังเป็นประเทศที่มีมนต์เสน่ห์แบบยุโรปตะวันออก น่าจะเป็นนิมิตหมายที่ดีหากนักท่องเที่ยวไทยจะหลั่งไหลไปเที่ยวโซนนั้นบ้าง เพิ่มตัวเลือกที่มากกว่าแค่เอเชียตะวันออกที่ฮอตฮิตติดลมบนมาเนิ่นนาน ที่สำคัญพาสปอร์ตคนไทยอยู่ในจอร์เจียแบบฟรีวีซ่าได้ถึง 365 วันอีกด้วยเส้นทางดอนเมือง-ทบิลิซิของสายการบิน Thai AirAsia X นี้ระบุว่า จะให้บริการ 3 เที่ยวบินต่อสัปดาห์ และจะให้บริการเพียง 3 เดือนก่อนในช่วงแรกนี้ ซึ่งจะตรงกับช่วงหน้าหนาวของประเทศจอร์เจียพอดิบพอดี และการเปิดประเทศให้กว้างๆ ของจอร์เจียในครั้งนี้ก็นับเป็นการกระตุ้นเศรษฐกิจของประเทศที่น่าจับตามอง รวมถึงยังพร้อมมอบประสบการณ์ใหม่ๆ ให้กับนักท่องเที่ยวอย่างแท้จริง ด้วยภูมิทัศน์และบรรยากาศที่แปลกตา ซึ่งเราเองต้องมาลุ้นเรื่องของ ราคา กันอีกทีว่าน่าสนใจมากน้อยแค่ไหนภาพ: Shutterstockพิสูจน์อักษร: ภาวิกา ขันติศรีสกุลอ้างอิง:
Thai AirAsia X เพิ่งจะประกาศเปิดเส้นทางใหม่บินตรงสู่เมืองทบิลิซิ ประเทศจอร์เจีย โดยในระยะแรกนี้เป็นการตกลงกันเฉพาะการเที่ยวแบบเช่าเหมาลำเท่านั้น ยังไม่มีการบินในเชิงพาณิชย์ ซึ่งต้องติดตามข่าวกันต่อไป